Title: NÁVRH
Author: Matlakova Renata
Last saved by: Dr.Juraj Gubi

MEMORANDUM O POROZUMENÍ

medzi Európskym spoločenstvom a Slovenskou republikou o účasti Slovenska na programe spoločenstva

Customs 2002

EURÓPSKA KOMISIA, ďalej len ako “komisia”, v mene Európskeho spoločenstva,

na strane jednej a

VLÁDA SLOVENSKEJ REPUBLIKY, ďalej len ako Slovensko,

na strane druhej 

keďže Rozhodnutie č.1/2002 Asociačnej rady EÚ a Slovenska z 19.02.2002, týkajúce sa prijatia podmienok a všeobecných foriem účasti Slovenskej republiky na programoch spoločenstva, ustanovuje všeobecné zásady účasti Slovenskej republiky na programoch Spoločenstva, ponechajúc na komisiu a príslušné orgány Slovenska, aby stanovili konkrétne požiadavky a podmienky, vrátane finančného príspevku, týkajúce sa jej účasti na každom osobitnom programe, 

keďže program Customs 2002 bol ustanovený rozhodnutím č.105/2000/ES Európskeho parlamentu a rady zo 17. decembra 1999, ktoré mení a dopĺňa rozhodnutie č. 210/97/ES, ktorým bol prijatý akčný program pre colnú správu v Spoločenstve (Customs 2000) a ktoré ruší rozhodnutie rady 91/341/EHK,^1

1 OJ L 13, 19.1.2000, s.1

DOHODLI SA NASLEDOVNE: 

Článok 1

Program 

Slovensko sa zúčastní programu Customs 2002 (ďalej len ako “program”), v súlade s podmienkami ustanovenými v rozhodnutí č.1/2002 Asociačnej rady EÚ-SR z 19.02.2002, ktoré upravuje všeobecné podmienky účasti Slovenska na programoch Spoločenstva a na základe požiadaviek a podmienok článku 2 tohto memoranda o porozumení. 

Článok 2
 Požiadavky a podmienky týkajúce sa účasti na programe 

1.	Pokiaľ to colný zákon Spoločenstva umožní, Slovensko sa zúčastní na aktivitách  programu v súlade s cieľmi a postupmi definovanými v rozhodnutí č. 105/2000/ES, ak tomu povaha a obsah aktivít nebráni. 
2.	Požiadavky a podmienky predkladania, vyhodnocovania a výberu žiadostí predstaviteľov Slovenska, sú rovnaké ako tie, ktoré sa vzťahujú na predstaviteľov národných administratív členských štátov Európskej únie. 
3.	Slovensko každoročne zaplatí finančný príspevok do rozpočtu Európskej únie, aby sa mohlo zúčastňovať na programe. 
4.	Finančný príspevok Slovenska za účasť a implementáciu programu sa pripočíta k sume vyhradenej každý rok v rozpočte Európskej únie na kontrahovanie a úhradu rozpočtových položiek na splnenie finančných záväzkov, ktoré vznikli v dôsledku rôznych foriem opatrení prijatých na vykonanie, riadenie a prevádzku programu. 
5.	Jeden z úradných jazykov Spoločenstva sa použije pri vykonávaní postupov týkajúcich sa žiadostí, zmlúv a správ, ako aj iných administratívnych aspektov programu. 

Článok 3
Finančný príspevok

Pravidlá upravujúce finančný príspevok Slovenska sú uvedené v Prílohe I. 

Časť finančného príspevku možno financovať v rámci prostriedkov externej pomoci Spoločenstva, ak o ňu Slovensko požiada. ^2

Článok 4
Výkazníctvo a hodnotenie

Bez dopadu na povinnosti komisie a Audítorského dvora Európskych spoločenstiev, týkajúcich sa monitorovania a hodnotenia programu, je účasť Slovenska na programe priebežne monitorovaná na báze partnerstva, ktoré tvorí komisia a Slovensko. Slovensko predloží komisii príslušné správy a zúčastní sa aj iných osobitných aktivít, ktoré zabezpečuje komisia v rámci programu.

2) Príslušná krajina zaplatí celú sumu finančného príspevku, pokiaľ nepožiada o externú podporu spoločenstva (t.j. Phare). Celková suma podpory vo vzťahu k programu, na ktorom sa má krajina podieľať, bude uvedená vo Finančnom memorande ročného národného programu tejto pomoci.

Článok 5
Záverečné ustanovenia 

Memorandum o porozumení je platné počas celého trvania programu. Ak Európske spoločenstvo rozhodne o predĺžení programu, bez zásadných zmien v tomto programe, platnosť memoranda sa predĺži náležite a automaticky, ak ho žiadna zo strán nevypovie. 

Príloha tvorí neoddeliteľnú súčasť tohto memoranda porozumenia. 

Memorandum o porozumení možno zmeniť a doplniť len písomne a po vzájomnej dohode strán. 

Memorandum o porozumení nadobudne platnosť po jeho podpísaní obidvoma stranami.

Nadobudne účinnosť 1. júla 2002.

V ........................dňa ...........................		V .........................dňa .........................

Za vládu Slovenskej republiky 					Za komisiu
František Hajnovič 							v mene Európskej únie
minister financií SR 							Frederik Bolkestein
člen komisie
pre vnútorný trh

Príloha I

Pravidlá upravujúce finančný príspevok Slovenska 
do programu Customs 2002

1.	Finančný príspevok, ktorý má zaplatiť Slovensko do rozpočtu Európskej únie za účasť v programe predstavuje sumu 158.895 EUR za každý rok účasti. Konečnú výšku príspevku možno upraviť na začiatku každého roku vzhľadom na skutočný počet aktivít, do ktorých sa Slovensko plánuje zapojiť počas daného roku. Úprava sa vykoná prostredníctvom výzvy na úhradu príspevku, ktorú Slovensko obdrží od komisie, podľa postupu uvedeného v bode 5. 
2.	Príspevok Slovenska pokrýva náklady súvisiace s jeho účasťou na aktivitách projektu. 
3.	Cestovné náklady a režijné výdavky, ktoré vznikli predstaviteľom a expertom Slovenska, keďže sa zúčastňovali ako pozorovatelia na práci výboru uvedeného v článku 16C rozhodnutia č.105/2000/ES alebo na iných stretnutiach týkajúcich sa implementácie programu, uhradí komisia na rovnakom princípe ako zástupcom členských štátov Európskej únie a v súlade s platnými postupmi, ktoré sa na nich vzťahujú. 
4.	Finančná regulácia, ktorá sa vzťahuje na rozpočet Európskej únie sa vzťahuje na správu príspevkov Slovenska. 
5.	Po nadobudnutí účinnosti tohto memoranda o porozumení a na začiatku každého nasledujúceho rozpočtového roku, komisia zašle Slovensku výzvu na úhradu finančných prostriedkov vo výške zodpovedajúcej jej príspevku na výdavky, ktorý je ustanovený v tomto memorande o porozumení. 

Tento finančný príspevok sa uhradí v Euro na Euro účet komisie v príslušnej banke. 

Slovensko zaplatí svoj finančný príspevok na ročné výdavky v súlade s výzvou na úhradu týchto finančných prostriedkov, najneskôr do troch mesiacov od dátumu (vydania/obdržania) výzvy. Akákoľvek oneskorená úhrada príspevku bude Slovensku úročená stanovenou úrokovou sadzbou na výšku dlžnej sumy od dátumu splatnosti. Úroková sadzba zodpovedá sadzbe, ktorú uplatňuje Európska centrálna banka pri refinancovaní v Euro na dátum splatnosti, zvýšenej o 1.5 percenta.